Herra forseti. Ég mæli fyrir breytingartillögu við frumvarp til laga um breytingu á lögum um atvinnuleysistryggingar og lögum um Ábyrgðasjóð launa er varðar minnkað starfshlutfall. Breytingartillagan er frá mér komin en þess ber að geta að hún er þó með samþykki allrar hv. velferðarnefndar og sömuleiðis áheyrnarfulltrúa. Hún hljóðar svo: „Á eftir 2. mgr. b-liðar 1. gr. komi ný málsgrein, svohljóðandi: Skattinum er heimilt, að eigin frumkvæði, að miðla upplýsingum til Vinnumálastofnunar sem varða úrræðið sem kveðið er á um í þessu ákvæði, samanber 4. mgr. 9. gr.“ Með þessu er verið að veita Skattinum heimild til að miðla að eigin frumkvæði upplýsingum sem kunna að koma en þarf ekki að svara spurningum Vinnumálastofnunar. Þetta er mjög mikilvægt og vænti ég þess að það verði samþykkt.
Virðulegur forseti. Við erum að samþykkja hérna tímamótalög, fyrstu lögin í þeim pakka sem þarf að fara í út af Covid-19 veirunni. Það hefur sýnt sig í velferðarnefnd að nefndin getur starfað eins og ein þegar á þarf að halda. Ég þakka formanni velferðarnefndar og öðrum velferðarnefndarmönnum fyrir frábæra vinnu sem og starfsfólki. Ég vona heitt og innilega að í næstu málum verði tekið til fyrirmyndar hvernig þetta starf fór fram og ég trúi því.
Virðulegi forseti. Hér erum við að greiða atkvæði um mjög mikilvægt mál í því fordæmalausa ástandi sem er uppi. Með því erum við að auka líkur á því að fyrirtæki óski þess að halda áfram ráðningarsamningi við sitt fólk og að launafólk geti haft möguleika á að fara niður í allt að 25% vinnu og Atvinnuleysistryggingasjóður greiði þá 75% af launum þess fólks. Þetta er mjög mikilvægt og góðar breytingar voru gerðar á frumvarpinu með að tryggja láglaunafólki og millitekjufólki gólf, að lágmarkið verði 400.000 kr., hámarkið 700.000 kr., og að við séum að mæta sjálfstæðum atvinnurekendum líka með að geta sótt bætur á móti þeirri vinnu sem býðst í hverjum mánuði sem og námsmönnum og öðrum þeim sem eru í hlutastarfi. Ég tel að þetta mál hafi þróast í þá átt að við getum verið mjög sátt við það og ég lýsi ánægju yfir því að við gátum unnið þetta í samstöðu.
Virðulegi forseti. Þar sem við erum að greiða atkvæði um þetta frumvarp í endanlegri útgáfu vil ég fagna því að við séum hér að samþykkja þetta og að um það sé full samstaða í þinginu. Með þeim breytingum sem við höfum gert á þessu frumvarpi erum við að stíga mjög stórt skref til að vernda hag fólks og fyrirtækja, sérstaklega þeirra tekjulægri, í gegnum næstu vikur og mánuði. Það er gríðarlega mikilvægt að við séum að tryggja stöðu sérstaklega tekjulægsta hópsins þarna og á sama tíma að veita fyrirtækjunum möguleika á að lækka starfshlutfall niður í 25%. Ég hvet fyrirtæki og launþega til að nýta sér þetta úrræði eftir bestu getu í stað þess að enda ráðningarsamband og fara í uppsagnir. Við ætlum að fara saman í gegnum þetta og það er gríðarlega mikilvægt að sem flestir nýti sér úrræðið. Að lokum vil ég þakka velferðarnefnd fyrir vinnslu málsins og hvernig hún hefur unnið þetta í samstarfi sem ég og ráðuneytið höfum átt við nefndina og ég þakka fyrir þá samstöðu sem er að myndast í þingsalnum hér.